
BIROULUI  PERMANENT 

AL

CAMEREI DEPUTAŢILOR

                 Vă înaintăm alăturat raportul  asupra propunerii legislative pentru completarea art.49 din Legea nr.230/2007 – Legea privind înfiinţarea, organizarea şi funcţionarea asociaţiilor de proprietari, trimisă spre dezbatere, în fond, Comisiei juridice, de disciplină şi imunităţi, cu adresa  nr. Pl - x 236 din 28 aprilie 2014 şi înregistrată cu nr. 4c-11/519 din 29 aprilie 2014.
                  În raport de obiectul şi conţinutul său, iniţiativa legislativă face parte din categoria legilor ordinare.

	VICEPREŞEDINTE,

Ciprian Nicolae NICA




PARLAMENTUL ROMÂNIEI

CAMERA DEPUTAŢILOR

	Comisia juridică,

de disciplină şi imunităţi

      
	
	Bucureşti, 30.09.2015

Nr.4c-11/519/2014   

Pl x - 236/2014


RAPORT

asupra propunerii legislative pentru completarea art.49 din Legea nr.230/2007 – Legea privind înfiinţarea, organizarea şi funcţionarea asociaţiilor de proprietari
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi, cu adresa nr. Pl - x 236 din 28 aprilie 2014 şi înregistrată cu nr.4c-11/519 din 29 aprilie 2014, a fost sesizată, cu dezbaterea pe fond a  propunerii legislative pentru completarea art.49 din Legea nr.230/2007 – Legea privind înfiinţarea, organizarea şi funcţionarea asociaţiilor de proprietari.
Senatul, în calitate de primă Cameră sesizată, a respins această iniţiativă legislativă, în şedinţa din 23 aprilie 2014.

Potrivit prevederilor art.75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este  Cameră decizională.
Consiliul Legislativ, prin avizul nr.1355 din 9 decembrie 2013, a avizat negativ iniţiativa legislativă.

Guvernul, cu adresa nr.161 din 31 ianuarie 2014, a transmis un punct de vedere negativ.
Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, aviz transmis prin adresa nr.4c-6/173 din 17 iunie 2014.

Comisia pentru buget, finanţe şi bănci a avizat negativ propunerea legislativă, aviz transmis prin adresa nr.4c-2/267 din 28 mai 2014.

Propunerea legislativă are ca obiect de reglementare completarea art.49 din Legea nr.230/2007 privind înfiinţarea, organizarea şi funcţionarea asociaţiilor de proprietari, cu patru noi alineate, alin.(4) – (7), intervenţiile legislative vizând scutirea de la plata penalităţilor pentru cotele restante de contribuţie la cheltuielile asociaţiilor de proprietari, a proprietarilor şi a chiriaşilor unui spaţiu locativ în baza unui contract de închiriere cu autorităţile administraţiei locale sau centrale, ori cu o instituţie a statului.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, avizul Consiliului Legislativ şi punctul de vedere al Guvernului în şedinţa din 30 septembrie 2015.
Conform listei de prezenţă, la dezbateri au fost prezenţi 16 deputaţi, din totalul de 26 membri ai Comisiei juridice, de disciplină şi imunităţi.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea art.49 din Legea nr.230/2007 – Legea privind înfiinţarea, organizarea şi funcţionarea asociaţiilor de proprietari.
În raport cu obiectul şi conţinutul reglementării, propunerea legislativă face parte din categoria legilor ordinare.
	VICEPREŞEDINTE,

Ciprian Nicolae NICA
	SECRETAR,

 Sorin Constantin STRAGEA


	Consilier parlamentar,

Silvia Olaru
	Şef serviciu,

Ciprian Bucur

